khistorydata/jeongjo-sjw-relations huggingface dataset:
정조 3년
行都承旨李義翊坐。左承旨蔡弘履坐。右承旨徐有防坐。左副承旨朴祐源坐。右副承旨李在學坐直。同副承旨金勉柱坐直注書二員未差。假注書李錫夏仕徐鼎修仕直。事變假注書安筞仕。
정조 3년
金勉柱。以都摠府言啓曰。今日入直內三廳。武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 3년
傳于李在學曰。都承旨。同副承旨入侍。
정조 3년
徐有防。以奎章閣言啓曰。因本閣草記。洪忠監司李秉鼎。慶尙監司洪樂彬。修上列邑所在冊板目錄中。或有落漏。或冊紙劣薄。亦不粧䌙。緘辭從重推考。其委折不可等待緘答。自本閣卽爲發關以啓事。命下矣。卽接洪忠監司李秉鼎所報。則以爲冊板成冊之修上內閣。事體自別。固當十分審愼。而不善擧行。致煩問備。惶懍之極。無地自容。其委折則當初關文中。只曰列邑所在冊板。修成冊以上云云。故徒知其留置內閣。未料其至登御覽。初則成冊修成時。魯西集一體入錄。粧䌙以上矣。上送之後。因尼城縣監來言。魯西集則丙申年因朝令毁板云。故旣聞之後。一例入錄。有所未安。改修成冊。急速換來之際。事在忙遽。未及粧䌙。紙品亦甚劣薄。今奉關辭。莫非卑職昏謬不察之致。誠不勝惶悚萬萬云矣。當初內閣關文內。旣有奉承傳行關之語。而今到報辭。全不明白。所當請推。而此與入啓文書有異。原報狀還爲下送。更爲發關査問之意。敢啓。傳曰。知道。可謂罪上添罪。自本閣更爲別關。嚴査委折以啓。
정조 3년
徐有防。以內醫院官員。以都提調意啓曰。臘藥十七種。今當依下敎加劑以入矣。所入材料中。庫儲不足者。朱砂六兩。龍腦二兩六錢六分五里。金箔十四束二貼。不得不別貿取用之意。敢啓。傳曰。知道。
정조 3년
金勉柱。以兵曹言啓曰。今十二月初八日。景慕宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 3년
己亥十二月初五日午時。上御誠正閣。右承旨入侍時。右承旨徐有防。假注書徐鼎修。記事官金健修鄭東浚。以次進伏訖。上命有防。讀奏公事訖。上曰。褒貶啓本。有入來者乎。有防曰。訓鍊都監褒貶啓本。俄纔到院矣。上曰。弘文館諡狀。如皆入來。議謚數日內擧行事。分付。命退。諸臣以次退出。
정조 3년
己亥十二月初五日申時。上御誠正閣。都承旨。同副承旨入侍時。行都承旨李義翊。同副承旨金勉柱。假注書徐鼎修。記事官徐龍輔鄭東浚。以次進伏訖。上命義翊勉柱等。書刑曹公事判付訖。上曰。弘文館諡狀。亦有入來者。持入。可也。賤臣承命持入。上曰。故奉朝賀南有容諡狀。亦爲催促。使之一兩日內書入。可也。上曰。諡狀來到者。其數旣多。則不必盡爲議諡。擇其中可以先爲者。而從速擧行之意。注書出去。分付。可也。賤臣承命分付後還入。上命書傳敎曰。旣有文衡。貶坐當行。在外館堂許遞。後日政差出。命退。諸臣以次退出。
정조 3년
己亥十二月初五日初更。上御誠正閣。坐直承旨入侍時。同副承旨金勉柱。假注書徐鼎修。記事官徐龍輔鄭東浚。以次進伏訖。上命勉柱。讀奏公事訖。上曰。夜漏甚長。無以消遣。故玆以召見矣。仍命勉柱與諸史官。輪讀宋鑑第五冊訖。命退。諸臣以次退出。
정조 3년
行都承旨李義翊坐。左承旨蔡弘履坐直。右承旨徐有防坐。左副承旨朴祐源坐直。右副承旨李在學坐。同副承旨金勉柱坐。注書二員未差。假注書李錫夏仕徐鼎修仕直。事變假注書安筞仕。
정조 3년
藥房都提調臣洪樂純。提調臣具允鈺。副提調臣李義翊啓曰。節届隆冬。寒事甚緊。伏未審此時。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區憂慮。敢來問安。竝此仰稟。答曰。知道。各殿氣候一樣矣。勿爲入侍。
정조 3년
蔡弘履啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 3년
徐有防啓曰。領議政徐命善。有稟達事。來詣請對矣。
정조 3년
以領議政請對啓辭。傳于徐有防曰。與左相留待。
정조 3년
傳于徐有防曰。領左相入侍。
정조 3년
傳于金勉柱曰。鄭判府事箚子入之。
정조 3년
備忘記。日寒如此。親享之命。雖命停止。而不可無伸誠之道。初八日當詣宗廟奉審後。仍行省牲省器。仍詣景慕宮。行禮如上儀。該房知悉。
정조 3년
吏曹判書前望單子入之。李重祜落點。
정조 3년
吏曹參判前望單子入之。鄭民始落點。
정조 3년
大司憲通望書入。李普行落點。
정조 3년
以吏曹判書李重祜。參判鄭民始三牌啓辭。傳于朴祐源曰。銓堂之無端違牌。此何意義。判書李重祜。參判鄭民始。從重推考。更卽牌招開政。
정조 3년
有政。吏批。行判書李重祜牌不進。參判鄭民始進。參議金夏材進。左副承旨朴祐源進。以宋德相爲知敦寧。李鎭衡爲戶曹參判。李𡊠爲右尹。鄭啓淳爲工曹參議。李重祜爲同成均。尹得孚爲兵曹佐郞。鄭東愈爲工曹佐郞。李爲慶源府使。
정조 3년
兵批。兼判書具允鈺病。參判任希敎入直進。參議兪恒柱差祭。參知李亨元病。左承旨蔡弘履進。副司直兪彦鎬。副司果曺遠振單付。
정조 3년
傳于蔡弘履曰。戶房承旨入侍。
정조 3년
朴祐源。以兵曹言啓曰。今十二月初八日。大駕詣宗廟奉審後。仍行省牲省器。仍詣景慕宮行禮事。命下矣。隨駕軍兵哨數。依前下敎磨鍊。而出還宮時門路。以何門磨鍊乎。敢稟。傳曰。已下敎矣。
정조 3년
行判中樞府事鄭弘淳箚曰。伏以臣。見差景慕宮親祭終獻官。明當入齋。而素患風痰之症。忽復發作。頭目暈眩。顴頰牽疼。重以寒感所祟。渾身灑淅。膈痞冑逆。飮啖全廢。自量證形。斷無數日間重作之望。其於駿奔之例。不但力所不能强。亦恐有汚穢淸嚴之慮。不得不冒死陳籲。伏乞聖慈。卽命變通臣獻官之任。仍降威罰。勘臣瀆擾之罪。以警具僚。千萬幸甚。取進止。答曰。省箚具悉卿懇。以疾不參。庸何傷乎。卿其安心勿辭。益加善攝焉。仍傳曰。此批答。遣史官傳諭于鄭判府事。
정조 3년
吏曹判書宋德相疏曰。伏以臣痼疾纏身。世念都灰。惟有解職一事。耿結寤寐。自承新除。控籲之章。已至五上。而微誠未格。天聽愈邈。蓬蓽之居。每辱近侍之遠臨。綸綍之音。輒勤敦勉之辭敎。臣誠惶惑震悸。求死不得。但有涕淚之交逬也。噫。臣之愚陋。遭遇聖明。受恩深厚。粉身糜骨。皆臣職分。苟非有萬不獲已之故。則阻違軒墀。辭訣明時。豈臣之所欲哉。然此在目下。猶屬閒辭漫說。臣不欲更事覼縷。惟是臣之宿疾。根蔕深固。近又重添新症。晝夜哮吼。廢失眠食。眞元澌脫。氣息短乏。少有接應。輒致暈眩。委身枕席。生意殆盡。雖使臣多般調治。僥倖不死。實非數月之間。所可差完。則見今强起趨朝。斷無其路。臣於前疏。非不仰陳此狀。而上穹高遠。未蒙體諒。有若臣可進而不進。飾虛例讓者然。勞苦困急而天不聞。疾痛號呼而父不應。撫心自悼。益無所容。臣之情事。不亦戚乎。噫。殿下嘗軫臣之飢。優之以庖廩。愍臣之病。命之以醫藥。至於行幸之日。令臣勿爲陪扈。徐徐往還者。罔非曲念老臣不欲其死者也。今若怵畏嚴命。扶曳登程。終於顚斃道路。則是豈仰體洪造之意哉。且念向者。臣誠妄作。逋遁還鄕。而始若逡巡固遜。末乃因仍冒出。則其靦然不顧。毁頓廉義。甚矣。以殿下從前眷遇之隆。亦豈忍使臣至此哉。臣之猥受新命。倏焉三四朔。而政月已屆矣。應行事務。緣臣在外。將不免過時遲滯。罪上添罪。萬殞難贖。而竊恐朝家事體。尤不宜一向任置。不賜變通也。臣勢窮理極。聲不暇擇。敢復悉暴衷懇如右。哀臣憐臣。惟聖明是仰。伏乞殿下。俯垂諒察。亟遞臣職。使銓政毋至瘝曠。微命得以延活。則臣雖死之日。猶生之年也。臣無任瞻天望聖。涕泣祈懇之至。答曰。省疏具悉卿懇。卿之幡然。予所顒俟。美痒尙未差可云。殊極慮念。當寒登途。則老人氣力。恐有添損之慮。且當政月。不可無變通之道。纔命許副。卿其安意調養。少俟春和。卽起上來焉。仍傳曰。此批答。遣史官傳諭于宋祭酒處。
정조 3년
副應敎趙尙鎭。副校理李儒慶權以綱。修撰嚴思晩朴天行。副修撰李命勳等箚曰。伏以新臘節屆。聖慕冞篤。躬享有命。動駕在卽。而第伏念邇來寒威。轉益嚴酷。雖在卑賤。尙患其觸冒風寒。易生疾病。況又此時。玉體勞動。經夜將事。則實恐有妨於節宣之方矣。大享之不得親行。雖切孝思之愴缺。而其在愼攝之義。亦豈無審量之道乎。喉院之啓。寔出誠愛。而不賜允從。臣等憂悶罔措。敢此齊籲。伏乞亟加三思。特寢親享之命焉。取進止。省箚具悉。已諭於藥院之批矣。
정조 3년
己亥十二月初六日午時。上御誠正閣。領左相入侍時。領議政徐命善。左議政洪樂純。右副承旨李在學。假注書徐鼎修。記事官金健修鄭東浚。以次進伏訖。命善樂純曰。日氣甚寒。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。命善曰。當此極寒。徹夜將事。萬萬悶迫。故政院藥房。連進啓辭。得蒙允兪。下情不勝萬幸矣。上曰。銓曹事可悶矣。山林尙不上來。一向强迫。亦所不安矣。命善曰。當此政月。本曹多有擧行。而已無首堂之故。事多苟艱。誠爲可悶矣。山林則事體自別。故臣等亦不敢仰請變通矣。上曰。今則不可不有變通之道矣。樂純曰。當此極寒。山林之上來。旣未可必。則銓曹之事。實多可悶矣。上曰。然矣。命書傳敎曰。政月貶月。皆是當月。而銓曹無判堂。擧行無路。且問大臣。合有變通之道。在外吏曹判書參判。今姑許遞。上曰。北伯狀啓事。卿等以爲。何如。命善曰。領府事判府事之議。皆以爲犯越人名。彼人旣以好意。從便出送。而自此生梗。則彼人必爲含慍。日後將多難處之事。且其地。旣是絶遠邊徼。則亦似無漏泄之慮云云。左相之議。則以爲似有不可知者。議當從經云云。而大抵慶源府使。則不可不重處。新府使亦爲催促下送。好矣。上曰。然矣。上曰。慶源府使罷黜代。今日政差出。催促辭朝。出榻敎命書傳敎曰。政官牌招開政。樂純曰。尙州牧使兪彦鉉。受由上京。久而不還。當此歲末催科之時。本州以嶺下大邑。曠官多月。主管無人。積弊無以收殺。誠極可悶。兪彦鉉各別催促下送。何如。徐命善曰。守令之責成。豈可以一經賑政。而不思收殺之道乎。更加申飭。使之卽爲還官。似好矣。上曰。荐歉之餘。本州民情。不但不可付之生手。朝家申飭之下。焉敢如是遲滯。另加嚴飭下送。可也。出擧條命退。諸臣以次退出。
정조 3년
己亥十二月初六月午時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚。以次進伏訖。上命有防。書吏曹判書宋德相疏批。見日日記上曰。吏曹判書參判前望單子。入之。出榻敎上曰。大司憲前望單子。入之。出榻敎命書傳敎曰。新判書命招。同參政事。上曰。新除授吏曹參判。待下批牌招參政。出榻敎上曰。新除授。大司憲牌招。出榻敎又命書傳敎曰。初八日廟宮展拜時。當由敦化門。以此。分付。又命書傳敎曰。旣是極寒。且非經宿。御營廳留陳置之。訓局隨駕單。只以步軍八哨馬軍二哨。擧行事。分付。命退。諸臣以次退出。
정조 3년
己亥十二月初六日酉時。上御誠正閣。戶房承旨入侍時。左副承旨朴祐源。假注書徐鼎修。記事官金健修鄭東浚。以次進伏訖。上命祐源書傳敎曰。俄於大臣所奏。有所下敎。而更思此等事。足係國綱。因道伯狀啓。至有囚家僮下送之請。則幺麽蔭倅。稱有情勢。不但前所未聞。此爲任他。則朝廷不尊矣。事之駭然。莫甚於此。尙州牧使兪彦鉉。今日內下送。伊時政曹。不能督飭。至登上聽。亦可謂慢忽。當該吏曹堂上。從重推考。命祐源讀奏公事訖。命退。諸臣以次退出。
정조 3년
行都承旨李義翊坐直。左承旨蔡弘履坐。右承旨徐有防病。左副承旨朴祐源坐。右副承旨李在學坐。同副承旨金勉柱坐直。注書二員未差。假注書李錫夏仕直徐鼎修仕。事變假注書安筞仕。
정조 3년
傳于朴祐源曰。左副承旨與待敎入侍。
정조 3년
傳于金勉柱曰。騎馬一匹立之。
정조 3년
以持平尹行修。正言姜牌不進罷職傳旨。傳于蔡弘履曰。只推。
정조 3년
李義翊。以禮曹言啓曰。卽接典牲署所報。則今此臘享大祭犠牲看品時。本署提調與本曹堂上。當爲眼同看品。而提調鄭尙淳。身病猝重。不得進參云。凡大祭親享。犧牲看品時。提調有故。則自禮曹草記變通事。昨年冬。有定式施行之傳敎矣。今番雖非親享。旣是親臨省牲。則看品體重。與親享時無異。提調不可不備員看品。令政院稟旨變通。何如。傳曰。允。
정조 3년
又啓曰。因禮曹草記。今此臘享大祭親臨省牲時。典牲提調與本曹堂上。眼同看品。而提調鄭尙淳。身病猝重。不得進參。令本院稟旨變通事。允下矣。提調鄭尙淳。合有變通之道。何以爲之。敢稟。傳曰。許遞。口傳差出。
정조 3년
吏曹口傳政事。以李福源爲典牲提調。金鍾秀爲濟用提調。
정조 3년
傳于蔡弘履曰。右副承旨入侍。
정조 3년
備忘記。弘陵誕辰日。故欲伸羹墻之慕。有奉審之命矣。身爲齋郞。無端闕直云。遠陵尙不敢然。況此陵乎。本陵參奉宋獻圭。先汰後拿。
정조 3년
傳于金勉柱曰。騎馬四匹立之。
정조 3년
金勉柱啓曰。卽者吏曹假郞廳來言。弘陵參奉有闕之代。令該曹口傳差出事。命下。而判書李重祜未肅拜。不得擧行云。何以爲之。敢稟。傳曰。令次堂卽爲擧行。
정조 3년
己亥十二月初七日卯時。上御誠正閣。左副承旨與待敎入侍時。左副承旨朴祐源。假注書徐鼎修。記事官金健修鄭東浚。奎章閣待敎徐龍輔。以次進伏訖。上命祐源書傳敎曰。待敎徐龍輔。馳詣弘陵。奉審以來。上謂龍輔曰。爾其卽爲馳往奉審後。日暮前復命。可也。龍輔承命先退。命祐源讀奏公事訖。命退。諸臣以次退出。
정조 3년
己亥十二月初七日午時。上御誠正閣。右副承旨入侍時。右副承旨李在學。假注書徐鼎修。記事官金健修鄭東浚。以次進伏訖。上曰。左副承旨入侍。左副承旨朴祐源進伏。上命書傳敎曰。璿譜誌狀印役。不可踰歲。凡例跋文。亦皆啓下。使之申飭。速卽擧行。以宗簿寺草記。命書傳敎曰。勿設廳。與戶判相議。務從節省事。分付。又命書傳敎曰。明日出宮前。當於仁政殿月臺。親押廟社殿宮香祝後動駕。該房以此知悉。命退。諸臣以次退出。
정조 3년
己亥十二月初七日申時。上御誠正閣。都承旨入侍時。同副承旨追後入侍時。行都承旨李義翊。假注書李錫夏。記事官徐龍輔鄭東浚。以次進伏訖。上下詢龍輔曰。弘陵參奉。有何故而不爲入直乎。龍輔曰。歸時相逢於路次。則以爲家有憂故。不得早出直所云矣。上曰。莫重陵所之闕直。誠駭然矣。義翊曰。雖未知憂故之如何。而闕直之事。誠有罪矣。上曰。同副承旨入侍。出榻敎賤臣承命出來。同副承旨金勉柱召入進前。上命書傳敎曰。親押正時。以二嚴前一刻爲之。該房依此知悉。上命義翊先退。上命書傳敎曰。昨日大臣入侍。旣有言端。忘未下敎。在外提調。山林外許遞。口傳差出。貶坐使之限內設行。上曰。注書出去。奉命在外提調。勿捧許遞傳旨事。分付。可也。賤臣承命出來。分付後還入。勉柱曰。近聞玉堂言。則番次苟艱。至若校理沈煥之牌不進傳旨捧入。今旣經月。而尙不批下。故敢此仰達矣。上曰。其時傳旨。卽以只推批下。而尙未頒布者。必是中官之所爲。事甚怪駭矣。仍命書傳敎曰。近來公事。每因申飭。庶兔淹滯。而玉堂傳旨。去月批下者。尙不頒布云。必是中官掩置之致。自本院査問以奏。又命書傳敎曰。傳旨掩滯之致。校理沈煥之牌不進。以推考傳旨捧入。仍卽牌招察任。仍命退。諸臣以次退出。
정조 3년
行都承旨李義翊坐。左承旨蔡弘履坐。右承旨徐有防坐。左副承旨朴祐源坐直。右副承旨李在學坐。同副承旨金勉柱坐直。注書二員未差。假注書李錫夏仕徐鼎修仕直。事變假注書安筞仕。
정조 3년
大駕詣宗廟入齋室後。政院玉堂藥房口傳問安。答曰。知道。展謁罷後。政院玉堂藥房口傳問安。答曰。知道。親臨省牲罷後。政院玉堂藥房口傳問安。答曰。知道。王大妃殿惠慶宮。遣承旨問安。答曰。知道。大駕詣景慕宮。入齋室後。政院玉堂藥房口傳問安。答曰。知道。展拜罷後。政院玉堂藥房口傳問安。答曰。知道。親臨省牲罷後。政院玉堂藥房口傳問安。答曰。知道。還宮後。政院玉堂藥房口傳問安。答曰。知道。
정조 3년
吏曹口傳政事。以李源誠爲弘陵參奉。李度謙爲穆陵別檢。曺允邁爲宣陵參奉。
정조 3년
傳于朴祐源曰。同副承旨馳詣社稷奉審。祭物祭器看審。諸執事進排官佾舞工人摘奸。仍詣永禧殿。一體奉審摘奸以來。
정조 3년
己亥十二月初八日辰時。上詣宗廟。景慕宮擧動入侍時。行都承旨李義翊。左承旨蔡弘履。右承旨徐有防。左副承旨朴祐源。右副承旨李在學。同副承旨金勉柱。假注書李錫夏徐鼎修。記事官金健修鄭東浚。以次侍立訖。上具翼善冠袞龍袍。乘輿出仁和門。詣仁政殿月臺。降輿就褥位跪坐。禮房承旨奉進香祝。上親押親傳訖。有防曰。昨夜定式。不啻嚴明。而今日擧動時。嚴皷之不設月臺。該官之替使下隷。萬萬駭然。當該禁漏官問名。令攸司科治。何如。上曰。依爲之。出擧條上乘輿出仁政門。降輿陞輦。由敦化門詣宗廟至大門外。降輦陞輿入室。勉柱曰。各軍門將校之待令駕後。法意甚重。而今此訓局將校。全不愼擇。皆以老癃苟充者。已極駭然。而及以軍伍事。屢次下詢之際。非但不卽待令。且矇無知覺。殆不成樣。揆以紀綱。誠極寒心。其不能檢飭之失。在所難免。訓鍊大將具善復。從重推考。何如。上曰。依爲之。出擧條上改具冕服。出齋室由東門。詣廟內板位。行四拜禮。詣殿上奉審。上曰。冊寶奉審。今番則置之。上仍詣省器位省器訖。還出東門。詣永寧殿。由東門入就板位。行四拜禮後。詣殿上奉審。仍詣省器位省器訖。還出東門入齋室。改具遠遊冠絳紗袍。出齋室詣省牲位。上曰。諸執事皆令整齊。省牲節次。卽爲擧行。可也。諸大祝巡視犧牲三帀訖。仍告充。進御座前奏曰。犠牲則肥澤。尺量。何如。上曰。唯。仍尺量訖。上曰。犧牲。皆瘠小。是何故也。有防奏曰。問於典牲令。則以爲羊豕皆準尺。而牛則自鄕上來之時。本皆瘦瘠。故終未得十分肥澤云矣。有防曰。親臨省牲。事體自別。而犧牲去來時。軍人苟充兒弱。不成貌樣。所見極爲駭然。該署官員之不能檢察。不可無飭。從重推考。何如。上曰。依爲之。出擧條禮畢。上還齋室。少頃。上具翼善冠袞龍袍。出齋室乘輿。至大門外。降輿乘輦。詣景慕宮。至大門外。降輦乘輿。入齋室改冕冕服。出齋室入就拜位。行再拜禮。詣殿內奉審。仍詣省器位省器訖。出還齋室。改具遠遊冠絳紗袍。出齋室詣省牲位。省牲如上儀。禮畢。上還齋室。命書傳敎曰。自在先朝。飭禁果何如。則昨日弘陵寢郞之闕直。已極驚駭。而意謂他陵寢之亦然。使之抽栍摘奸。則宣陵穆陵陵官。亦皆關直。數處摘奸。皆如是執頉。以此推之。幾乎無陵不然。不但今日朝綱。可謂末如之何矣。此亦予悚然怵然處。若不重加勘繩。無以戢他。亦無以懲後。宣陵參奉兪漢寬。穆陵別檢李祖承。爲先汰去。竝令該府拿問處之。以爲照律重繩之地。上曰。宣陵參奉。穆陵別檢汰去之代。口傳差出。推移入直。出榻敎上曰。宣陵參奉代。令次堂擧行。出榻敎上改具翼善冠䘱龍袍。出齋室乘輿。至大門外。降輿乘輦。還宮。入敦化門。至仁政門外。降輦乘輿。由仁和門還內。諸臣以次退出。
정조 3년
己亥十二月初八日酉時。上御誠正閣。左副承旨入侍時。左副承旨朴祐源。假注書徐鼎修。記事官徐龍輔鄭東浚。以次進伏訖。上命書傳敎曰。陵官闕直。可謂故犯之故犯。不可不嚴處。至於未摘奸他陵。則非不欲更爲摘奸。而此則姑且置之。嗣後又有此弊。則其所勘罪。又不止此。如是下敎。卽欲無犯之意。以此意。令禮曹另加嚴飭。仍又時時摘奸。俾有來效。命祐源讀奏公事訖。命退。諸臣以次退出。
정조 3년
行都承旨李義翊坐。左承旨蔡弘履坐直。右承旨徐有防坐。左副承旨朴祐源坐。右副承旨李在學坐直。同副承旨金勉柱坐。注書二員未差。假注書李錫夏仕直徐鼎修仕。事變假注書安策仕。
정조 3년
李義翊啓曰。右承旨徐有防。今日不爲仕進。卽爲牌招。何如。傳曰。允。
정조 3년
傳于李義翊曰。貢果來到。大提學牌招。
정조 3년
宗簿提調恩彦君䄄韓光會。有稟定事。來詣請對矣。傳于李義翊曰。明日入侍。
정조 3년
藝文提學前望單子入之。李福源落點。弘文提調前望單子入之。洪樂命落點。
정조 3년
蔡弘履。以義禁府言啓曰。前宣陵參奉兪漢寬。前穆陵別檢李祖承等。倂令該府。拿問處之。照律重繩事。傳旨啓下矣。兪漢寬下去京畿安城地。依倒發遣府羅將拿來。李祖承今方入直云。待其替直後。拿囚之意。敢啓。傳曰。知道。兪漢寬之以當次入直陵官。不但闕番。至於下鄕者。萬萬無嚴。幺麽初仕蔭官。若是蔑法。則不可尋常懲勵。卽爲拿囚嚴問。口招以奏。
정조 3년
李在學。以義禁府言啓曰。兪漢寬卽爲拿囚嚴問。口招以奏事。命下矣。口招則次堂例不得擧行。而判義禁李重祜。以吏曹判書未肅拜。不得行公。何以爲之。敢稟。傳曰。令次堂擧行。
정조 3년
又以義禁府言啓曰。本府開坐。今日內令次堂擧行事。命下矣。所當卽爲擧行。而同義禁鄭晩淳。身病甚重。不得進參。同義禁李明中。以身病未肅拜。無以備員開坐。何以爲之。敢稟。傳曰。有身病堂上竝許遞。令政院政官牌招開政。待下批牌招。趁明朝開坐。以吏曹參議金夏材再牌不進罷職傳旨。傳于李在學曰。只推。
정조 3년
有政。吏批。判書李重祜牌不進。參判鄭民始進。參議金夏材牌不進。右副承旨李在學進。啓曰。判書李重祜。參議金夏材。竝捭招不進。小臣獨政未安。何以爲之。敢稟。傳曰。仍爲之。以趙時俊金光國爲同義禁。李壽仁爲社稷令。李衍祥爲同春秋。具允斌爲掌樂院僉正。
정조 3년
傳于蔡弘履曰。入侍科次。
정조 3년
副修撰前望單子入之。金宇鎭落點。
정조 3년
以副修撰李顯永牌不進罷職傳旨。傳于李在學曰。只推。待明朝牌招。
정조 3년
金勉柱。以義禁府言啓曰。今日黃柑時。本府都事。皆爲赴擧。武都事一員。本府入直。而公事回公都事及當直入直都事。無以推移。假都事二員。令該曹依例差出。以爲分排之地。何如。傳曰。允。
정조 3년
己亥十二月初九月午時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚。以次進伏訖。上曰。左承旨入侍。左承旨蔡弘履進伏。上命書傳敎曰。左承旨持此題。與大提學馳詣泮宮。試取以來。上謂弘履曰。近來場屋。漸頗亂雜。今番則各別禁飭。可也。弘履承命先退。上命書傳敎曰。今日柑製時。兩館提學。例當同參考試。未差之代。前望單子入之。上曰。新除授兩館提學。待下批牌招。與大提學同爲考試。出榻敎又命書傳敎曰。政院事。可謂不審。都承旨李義翊。戶房承旨朴祐源。從重推考。命退。諸臣以次退出。
정조 3년
己亥十二月初九日申時。上御資始門內。右副承旨入侍時。右副承旨李在學。假注書李錫夏。記事官徐龍輔鄭東浚。以次進伏訖。上曰。今日有殿座之命。而諸承旨。皆申退。不善爲之矣。上曰。司饔院官員。率濟州民入來事。分付。可也。賤臣承命召入。上謂在學曰。令司饔院官員。諭之以先朝每召見汝等。而予之登極後。今始召見。汝等長路極寒。何以上來。年事豐凶。弊瘼有無。次第勞問。可也。在學宣敎訖。上曰。當使賑恤廳。給糧以送。汝等好爲下去事。更爲慰諭。可也。上曰。試所承旨。捧試券入來乎。在學曰。姑未入來矣。上曰。收券勿爲促迫。緩緩以捧後入來事。分付。可也。賤臣分付後還入。上曰。藝文提學。弘文提學前望單子入之。竝出榻敎上曰。對讀官望中。以直閣待敎添入。可也。仍還內。諸臣以次退出。
정조 3년
己亥十二月初九日酉時。上御誠正閣。科次入侍時。大提學徐命膺。左承旨蔡弘履。對讀官沈煥之李命勳。假注書李錫夏。記事官徐龍輔鄭東浚。以次進伏訖。上曰。今日科題。何如。命膺曰。科題甚好。故日氣雖極寒。學子皆能早爲呈券矣。上曰。士習。何如。弘履曰。懸題時皆濟濟四拜。而頒柑時。別無攫取者。士習比前差勝矣。上曰。待敎出去。兼春秋分付入侍。而與直閣同爲入來。以爲對讀之地。可也。龍輔承命出去。與兼春秋申匡堯。直閣金宇鎭偕入進伏。上曰。此後則對讀官望。以玉堂二員。奎章閣官一員書入事。載之故事。可也。仍命煥之等。輪讀試券。至二天文。命膺曰。此作稍勝於一天文。別置宜矣。上曰。唯。至二地文。上曰。此作甚精而有才氣。別置。可也。至二玄二黃文。又命別置。上曰。兩館提學及政官承牌與否。注書知入。可也。賤臣承命出問後還奏曰。提學及政官。皆違牌矣。上曰。一傡更爲牌招事。分付。可也。弘文提學洪樂命。藝文提學李福源。更爲牌招。政官更爲牌招。出榻敎上曰。諸臣小退閤外以待。可也。諸臣俱退出。俄而復命入侍。諸臣進伏訖。弘履曰。科次小退時。諸試官留待閤外近處。旣有下敎。則對讀官沈煥之李命勳。離在他所。已爲未安。而相率更入之際。卽爲通知矣。及其登筵。過了數時。仍無動靜者。揆以事體。尤涉稽忽。傡從重推考。何如。上曰。事未前聞。入直玉堂罷職。可也。出擧條入直玉堂罷職。他玉堂牌招。推移入直。竝出榻敎上曰。副修撰前望單子入之。出榻敎賤臣承命持入。上落點金宇鎭。上曰。注書出去。大司成追後收券數。知入。可也。賤臣承命出問後還奏曰。限後收券數。爲一百三十二張云矣。上命宇鎭龍輔。繼讀試券。至一宇一宙。三宙四宙。七洪八洪文皆別置。上曰。注書出去。大司成持限後試券入侍事。分付。可也。大司成入侍。出榻敎賤臣承命出來。大司成李命植召入進前。上曰。日寒如此。而促刻場中。試券能如是之多。誠難矣。命植曰。題則甚好。而日氣極寒。時刻忙迫之中。擧子能免曳白。誠可幸矣。上曰。升補通讀。盡爲設行乎。命植曰。升補則已過十抄。而通讀製抄。一次未及爲之矣。上曰。月三講連爲之乎。命植曰。臣待罪之後。連有事故。只行一次。而近來則廳中甚寒。爲士子可悶。故不得擧行矣。上曰。然矣。仍命命植先退。上曰。注書出去。政官入來與否知入。而若復違牌。更出三牌。可也。賤臣承命出問。仍爲出牌後還奏曰。三堂竝皆違牌。故還爲出牌矣。吏曹參議只推。三堂一體更爲牌招。出榻敎上曰。限後文券。特命入之者。或恐有遺珠之歎。而製作若不超等。則難以參榜矣。仍命宇鎭等輪讀。命膺曰。限後試券無一可意者。皆不若限前呈券擧子之爲實才矣。上曰。然矣。宇鎭等讀畢後。仍命合考。上曰。二天文可謂才士。而一字誤書。未免違格。當輸與二地文矣。命膺曰。然矣。二地文。文亦稍勝。當書三中等。而二天文。當書三下等矣。上曰。唯。命膺曰。二天文當爲三下中第一。而三宇一宙八洪文。亦當書三下矣。上曰。唯。仍命以次書等而坼封訖。上命書傳敎曰。柑製居首幼學徐昇修。直赴殿試。之次生員金熙朝。直赴會試。之次幼學朴夏源。生員沈厚之趙重鎭。各賜紙五卷筆五枝墨五笏。上曰。徐昇修誰也。命膺曰。必是臣之族黨而未能記憶矣。上曰。文則實才矣。命膺曰。然矣。上曰。入於合考者。亦爲坼封。可也。弘履以次坼封訖。上命書傳敎曰。入格入等儒生。使之明日來待。仍命退。諸臣以次退出。
정조 3년
行都承旨李義翊坐。左承旨蔡弘履坐。右承旨徐有防坐。左副承旨朴祐源坐直。右副承旨李在學坐直。同副承旨金尙集坐。注書二員未差。假注書李錫夏仕直徐鼎修病。事變假注書安策仕。
정조 3년
徐有防啓曰。入格儒生。明日待令。旣有昨夜下敎。則居首儒生及被抄儒生。未盡來待。屢勤促敎。事極未安。本館若能趁卽知委。則豈至於過時不入來之境乎。其不能檢飭之失。不可無警。當該大司成。推考。何如。傳曰。允。
정조 3년
傳于金尙集曰。大臣備局堂上引見。
정조 3년
徐有防啓曰。實錄廳持去己丑年日記十二卷。還來之意。敢啓。傳曰。知道。
정조 3년
金尙集啓曰。禁衛營從事官來言。今日本營軍兵。日次私習云矣。敢啓。
정조 3년
李義翊啓曰。吏曹判書李重祜。參判鄭民始。參議金夏材牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更爲牌招。何如。傳曰。催促開政。
정조 3년
有政。吏批。行判書李重祜進。參判鄭民始。參議金夏材竝式暇。右副承旨李在學進。以黃昇源爲校理。蔡濟恭爲刑曹判書。李命植鄭昌順任希敎爲同義禁。趙鼎鎭爲副修撰。金宇鎭爲檢詳。宋樂爲軍資正。朴重慶爲恭陵令。崔興遠爲童蒙敎官。韓啓增爲假監役。李寬鼎爲寧陵參奉。南耇麟爲永祐園參奉。承文著作單宋相殷。
정조 3년
兵批。兼判書具允鈺進。參判任希敎。參議兪恒柱病。參知李亨元入直進。同副承旨金尙集進。以金道爀鄭宇明李廷復金光泰柳春馪洪雨輔爲副護軍。鄭尙淳爲副司直。
정조 3년
再政。鄭弼臣爲忠翊將。申遇文爲忠壯將。金命峻爲訓鍊僉正。朴瀅爲訓鍊主簿。洪梜爲武兼。
정조 3년
以吏曹參議金夏材牌不進罷職傳旨。傳于朴祐源曰。只推。
정조 3년
傳于金尙集曰。同副承旨入侍。
정조 3년
傳于李義翊曰。諸承旨持公事入侍。
정조 3년
承旨前望單子入之。金尙集落點。
정조 3년
李義翊啓曰。新除授同副承旨金尙集。卽爲牌招。何如。傳曰。允。
정조 3년
李義翊啓曰。假注書徐鼎修。身病猝重。勢難察任。今姑改差。何如。傳曰。調理行公。
정조 3년
李在學啓曰。翰林都堂會圈爲之事。命下矣。館閣堂上。當爲進參。大提學徐命膺。一體牌招。何如。傳曰。允。
정조 3년
徐有防啓曰。會圈催促。
정조 3년
李義翊。以宗簿寺官員。以提調意啓曰。今此璿源譜略修正時。國朝御牒八高祖圖。書寫官一員。校正官二員。依例以宗臣中擇差。本寺郞廳三員。別工作監役官一員。逐日仕進。而纂修。監董之役。一時爲急。依例差祭安徐。凡公會勿參。正例兼春秋之任。限畢役姑爲減下。以爲專意董役之地。而出草校讐編次之際。本寺忠義衛一人。勢難速完。加出忠義衛一人。付軍職冠帶常仕。與本寺忠義衛。同爲擧行。何如。傳曰。允。工役不可曠日。念前以爲內入之地。
정조 3년
李在學。以奎章閣言啓曰。因本閣草記。洪忠監司李秉鼎報辭。全不別白。可謂罪上添罪。自本閣更爲別關嚴査以啓事。命下矣。卽接洪忠監司李秉鼎所報。則以爲卑職奉職無狀。觸處愚迷。初以成冊之不審。致煩緘辭之問備。今以報辭之不明。又奉批答之嚴敎。惶隕戰恐。只欲鑽地而不可得也。忝叨藩寄。昏謬如此。只當蹙伏引罪而已。何敢更有論報。有若分疏者然哉。當初之未料其至登御覽。直是倥偬不察之失。尼城所在魯西集之始錄旋拔。亦出於慮事未周之致。一則卑職之罪。二則卑職之罪。今雖承更査之關。而此外實無可以論報者。不勝萬萬懍恧云矣。敢啓。傳曰。知道。以此報狀辭意。行會司憲府。以爲議處之地。
정조 3년
李在學。以賑恤廳言啓曰。依下敎。濟州貢果領來人三十一名處。回糧米各二斗式。依例分給之意。敢啓。傳曰。知道。
정조 3년
蔡弘履。以都摠府言啓曰。副摠管金光國。以同知義禁府事。本府坐起。晝仕出去之意。敢啓。傳曰。知道。
정조 3년
又以兵曹言啓曰。忠狀徫將朴宗益。身病猝重。勢難供職。呈狀乞遞。輪番之任。不可久曠。今姑改差。何如。傳曰。允。
정조 3년
蔡弘履。以訓鍊都監言啓曰。都監哨官趙雲行。身病甚重。勢難察任。改差。何如。傳曰。允。
정조 3년
李在學。以備邊司言啓曰。本司武郞廳李觀賢。奔走勤仕。已滿十五朔。依例六品遷轉事。奉承傳施行。何如。傳曰。允。
정조 3년
行吏曹判書李重祜疏曰。伏以。臣於銓地。卽是僨誤之蹤。今玆新命。何爲而又及於臣也。臣誠惝怳驚惑。歷屢日而靡定也。噫。臣之無似。猥蒙我聖上拂拭之恩。忝叨見任。亦旣屢矣。揣分量才。夫豈有一半分堪承之望。而含恩畏義。有除輒膺。前後行政。瘡疣百出。及夫昨年大政之後。大僚筵斥。極其嚴重。夫銓官之能否。惟在政注之得失。此而未允物情。則其爲不職之罪。果何如也。至今追思。尙切惶恧。從此匪分之職。卽臣永謝之地。而況臣蒲質已衰。便成癃老。自遭同氣之慼。形殻徒存。神精益耗。家間事爲。率多顚錯。前忘後失。全未照檢。尋常職務。猶懼其不堪。尙可擬議於銓衡人物之任哉。難冒之義。廉防至重。不能者止。古人攸訓。反覆思惟。進身無路。屢犯違逋。諒非獲己。顧今貶坐在近。都政當前。虛帶曠日。尤增悚悶。連値淸齊。疏籲路阻。今始悉暴肝膈之懇。仰瀆崇嚴之聽。伏乞聖慈。俯垂諒察。亟遞臣職。仍勘臣罪。以安賤分。以幸國事。不勝大願。答曰。省疏具悉。卿其勿辭行公。
정조 3년
校理姜忱疏曰。伏以。臣才謏學淺。而淸顯歷叨。情迫勢急。而志願曲遂。下邑便養。今過周年。竊米鹽之厚廩。供甘旨於朝夕。聖恩罔極。隕結靡酬。廼者玉署除旨。遽下於南望感祝之際。繼而有乘馹上來之命。私情旣伸於爲親。親榮又侈於登仙。遐土聳觀。行路生輝。臣是何人。荷洪造於終始。若是其偏也。臣承命之後。將母登途。行至四日。始抵平壤。則臣母宿疾。沈淹之餘。觸寒勞動。諸症越添。排日作行。其勢末由。不得已止留中路。爲數日調治之計。而臣只有一弟。方在遠地。未及下來陪往。臣今若先自趲程。趁期趁肅。則病母獨留旅舍。看護無人。如欲待其少減。始謀前進。則日限已過。難逃違傲之罪。到此地頭。臣之情勢。誠亦憫且蹙矣。玆敢疾聲呼籲於天地父母之前。伏乞特垂鑑諒。遞斥臣新授職名。以便救護。以肅法紀。千萬幸甚。省疏具悉。爾其勿辭。救護母病。
정조 3년
禮曹判書金鍾秀疏曰。伏以。臣馱疾上京。業已祗肅恩命。而第臣於守禦兼任。區區情私。有不堪一日仍據者。臣家有望九老母。長時淹病。本無離側從宦之勢。而特以昨年陳情疏。旣承時覲時還之恩批。故且抑情遲徊。不憚屑屑往來。今則身佩密符。將不得擅便行止矣。臣母精神氣力。月異而歲不同之狀。已悉於西藩時疏中。今不敢疊瀆。而大抵寫老凜綴之中。宿症外感。無時發作。從今雖聞添損之報。有足如縻。轉動不得。留章徑發。其路無由。臣念之及此。中腸如沸。此非臣情理之所可忍。而亦豈不有傷於我聖上特許時覲時還之德意乎。玆敢疾聲呼籲於閔覆之天。伏乞聖慈。將臣守御兼任。亟行鐫免。俾臣隨便往來。獲伸至情焉。答曰。省疏具悉。卿其依所請往覲。
정조 3년
己亥十二月初十日。兼春秋朴行淳。義禁府啓目。前參奉兪漢寬闕直罪。刑推得情何如啓。傳曰。設欲論以疑惟輕之義是良置。節節違錯兺不喩。渠供以八日面看交代次。不得入直云。則三昨執頉。猶或諉之交代之人。輕先出直。而至於昨日。又以何意。以下鄕稱托乎。爰辭自歸粧撰之科。以此以彼。萬萬無據。考律本律良中。加一等勘處爲旀。虛實間交代陵官之輕先出去事。不可不問。該直長問名。亦爲拿問處之爲良如敎。
정조 3년
義禁府啓目。醫官金光國。御藥臘劑不先稟定罪。刑推得情何如。啓。傳曰。此事顚末。旣論於提調入侍時是如乎。事雖微細。係是御藥。則特敎之下。本府之發問目及捧供辭之際。如是泛然。此等王府。革亦無妨。開坐堂上。一竝罷職爲去乎。判堂以此意知悉。待新堂上差出。同爲開坐。金光國處。渠以多年隨行之醫官。不有預先啓稟之古例。徑自折衷磨鍊者。果何意思是旀。況旀因傳敎嚴問之下。但以數語。有若泛問漫應者然。情狀殊極巧惡。更良嚴問。捧口招以聞爲良如敎。
정조 3년
己亥十二月初十日午時。上御誠正閣。同副承旨入侍時。同副承旨金勉柱。假注書徐鼎修。記事官金健修鄭東浚。以次進伏訖。上命書傳敎曰。雖以本閣事須資云。而晩時入來之責。在所難免。奉敎徐龍輔罷職。龍輔退出。上曰。禮房承旨入侍。右承旨徐有防進伏。命書傳敎曰。諡坐今日擧行云。政府署經。其令明日擧行。本府郞官。今日改差出。又命書傳敎曰。南奉朝賀延諡。使之從近爲之。聞其家淸寒。無䃫石之資。其孫麟耇已滿筮仕之年云。故師傅家。豈無蔭補之政。今日政相當窠調用。上曰。政官更爲牌招開政。出榻敎又命書傳敎曰。聞有實𧏮而仕進云。同副承旨金勉柱。今姑許遞。前望單子入之。又命書傳敎曰。雖是右位慢忽之事。而下位之不傳入侍之報。亦難免慢忽之責。新進小官。宜有警勵之道。檢閱鄭東浚。亦爲罷職。又命書傳敎曰。翰林不備。館直閣直。每多苟且。況今翰林。只有二員。無以會圈。而適因他事。皆已罷職。翰圈令都堂當日擧行。又命書傳敎曰。春秋館領監事知事同知事命招。翰林會圈。又命書傳敎曰。伊時樹立。可謂有之。伊後所遭。可謂疑矣。每欲下敎而未果。昨因言端思之。定配罪人成鼎鎭放送。命退。諸臣以次退出。
정조 3년
己亥十二月初十日未時。上御誠正閣。諸承旨持公事入侍時。行都承旨李義翊。左承旨蔡弘履。右承旨徐有防。左副承旨朴祐源。同副承旨李在學。假注書李錫夏。記注官申匡堯。記事官金健修。以次進伏訖。上曰。注書出去都堂會圈。催促。可也。賤臣承命出來。催促後還入。義翊曰。翰林若止罷職。則都堂會圈。不得爲之云矣。上命書傳敎曰。翰圈時。翰林不備。不得會圈。則行公翰林。例有削職之擧。今番諸翰林。雖皆罪罷。而削職前。都堂不得會圈云。諸翰林姑令依例削職。上命各讀公事。義翊讀平安道狀啓。弘履讀慶尙道狀啓。有防讀開城府狀啓。祐源讀全羅道狀啓。竝踏下。在學讀金吾草記。上命書開坐堂上罷職判付。仍下敎賤臣曰。禁堂各別擇差事。出去分付。可也。賤臣承命出來。分付後還入。義翊曰。新除授同副承旨金尙集。前任慶州府尹時。解由未出。何以爲之乎。上曰。勿拘。可也。同副承旨金尙集。解由勿拘。出榻前定奪。上命書傳敎曰。日寒若此。禁府刑曹輕囚放送。以議處判下者。皆以草記議處。仍爲照律以聞事。分付。上曰。注書出去。儒生待令者。召入。可也。賤臣承命出來。儒生徐昇修金基豐趙重鎭召入進前。上命各誦科作。仍下敎曰。昨日傳敎。旣有今日待令之命。則朝者儒生入侍。何不同爲入來也。昇修曰。以家在域外。未卽聞下敎。故不得趁早待令矣。上命退。諸臣以次退出。
정조 3년
己亥十二月初十日酉時。上御誠正閣。左副承旨入侍時。左副承旨朴祐源。假注書李錫夏。記注官申匡堯。記事官金健修。以次進伏訖。上曰。注書出去。兵曹闕記持入。可也。賤臣承命出來還奏曰。俄者司謁。已持入云矣。以兵批下直取稟。命書傳敎曰。雖是政月。窠闕至於十餘之多。則昨夜之政。以判書不參政。曰以無政事云者。雖曰前例。誠有失實之嫌。而又於今日之政。入闕判書。無故懸病。揆以事體。極涉怠忽。此判書亦效此等之習乎。政廳承旨知悉。上曰。此傳敎。注書持去。急爲分付。而兵批下直。姑勿答之。可也。賤臣承命出傳後還入。上曰。注書出去。弘文館諡狀持入。賤臣承命持入。上覽悉後。命書傳敎曰。諡法至重。至如忠字。固不可輕易加之。玆者取見議諡書入。所議之諡。無非忠字。律之斷例。得無汰哉之嫌乎。況彼節義樹立。亦有高下深淺。則又豈無混同之歎乎。太常合諡。姑未設行云。如欲釐正。足可及矣。以此意。令弘文館知悉。使重諡法之意。毋至全廢。又命書傳敎曰。旣已傳敎。則不可無示警。今日議諡玉堂。竝從重推考。上曰。注書出去。令在院承旨。分付弘文館。以近來諡法。蕩然久矣。今此議諡。乃登極後初行之典。宜十分審愼。而見此諡狀中忠字。或加之於純望。或加之於二望。大是不審處也。各別審擇改議之意。另飭。可也。賤臣承命出去。分付後還入。上曰。兵判入來。開政與否。知入。可也。賤臣承命出問後還奏曰。俄纔入來開政矣。上命退。諸臣以次退出。
정조 3년
行都承旨李義翊坐。左承旨徐有防坐。右承旨朴祐源坐直。左副承旨李在學坐。右副承旨金尙集坐直。同副承旨李文源在外。注書二員未差。假注書李錫夏仕直徐鼎修病。事變假注書安策仕。
정조 3년
李在學。以都摠府言啓曰。今日入直內三廳。武兼禁軍及軍兵等。當爲中日習射。而本府褒貶相値。不得爲之之意。敢啓。傳曰。知道。
정조 3년
金尙集啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 3년
以大司諫林得浩。司諫李一曾。掌令尹弼秉。持平尹行元牌不進罷職傳旨。傳于金尙集曰。只推。
정조 3년
備忘記。昨日罷散。始因示警。又尊古例。當今左右史無人。召試在近。前翰林徐龍輔鄭東浚。給牒敍用。仍令該曹。口傳付職。牌招入直。
정조 3년
吏曹口傳政事。奉敎單徐龍輔。檢閱單鄭東浚。
정조 3년
吏曹口傳政事。奎章閣待敎單徐龍輔。兼校書館博士單徐龍輔。
정조 3년
承旨前望單子入之。李文源落點。
정조 3년
金尙集啓曰。新除授同副承旨李文源。時在京畿安山地。斯速乘馹上來事。下諭。何如。傳曰。允。
정조 3년
朴祐源。以弘文館言啓曰。新除授副修撰趙鼎鎭。卽爲牌招察任。何如。傳曰。允。
정조 3년
金尙集。以義禁府言啓曰。日寒若此。禁府刑曹輕囚放送。以議處判下者。皆以草記議處。仍爲照律以聞事。命下矣。時囚罪人宋獻圭李祖承等段。莫重陵寢。身爲入直齋郞。諉以情私。肆然闕直。萬萬可駭。兪漢寬段。口招公事判付內。設欲論以疑惟輕之義。節節違錯。渠供以八日面看交代次。不得入直云。則三昨執頉。猶或諉之交代之人。輕先出直。而至於昨日。又以何意。以下鄕稱托乎。爰辭自歸粧撰之科。以此以彼。萬萬無據。考律本律。加一等勘處罪。取考律文。則大明律不應爲條。有曰凡不應得爲而爲之。事理重者。杖八十。大典推斷條。有曰犯私罪杖八十。奪告身三等。犯枉法受贓外。笞杖竝收贖云矣。宋獻圭李祖承等段。竝杖八十收贖。奪告身三等放送。兪漢寬段。加一等杖九十收贖。奪告身四等放送。何如。傳曰。允。
정조 3년
李在學。以義禁府言啓曰。咸昌縣監李憲洛。寧海府使李重馥。長淵縣監權䎐。橫城縣監鄭宇璧等。拿問處之事。傳旨啓下矣。李憲洛李重馥權䎐鄭宇璧等。俱在任所云。依例發遣府書吏羅將。竝拿來。何如。傳曰。允。
정조 3년
又以義禁府言啓曰。洪忠監司李秉鼎啓本據。刑曹粘目內。鴻山前縣監洪文浩。移本府處之事。允下矣。洪文浩時在任所云。依例發遣府羅將。拿來。何如。傳曰。允。
정조 3년
金尙集。以義禁府言啓曰。時囚罪人兪漢寬。口招公事判付內。交代陵官之輕先出去事。不可不問。該直長問名。亦爲拿問處之事。啓下矣。時囚罪人兪漢寬處。交代陵官問名。則以直長金相丁現告。而金相丁今方入直云。待其替直。拿囚。何如。傳曰。允。
정조 3년
又以義禁府言啓曰。慶尙道固城縣流三千里定配罪人成鼎鎭放送事。承傳啓下矣。卽爲放送事。分付該道道臣之意。敢啓。傳曰。知道。
정조 3년
又以義禁府言啓曰。日寒若此。禁府刑曹輕囚放送。以議處判下者。皆以草記議處。仍爲照律以聞事。命下矣。時囚罪人宋獻圭李祖承兪漢寬等。議處照律草記。所當卽爲擧行。而新除授同義禁任希敎鄭昌順李命植。俱未及肅拜。只有臣重祜。不得備員。何以爲之。敢稟。傳曰。昨日政新除授本府堂上。令政院卽爲牌招擧行。
정조 3년
領中樞府事金尙喆箚曰。伏以。方當考績之月。凡厥有位。罔不奉行惟謹。而臣獨入冬以後。自來痰眩之症種種作祟。少失將攝。輒必增劇。苟非爲伸分義之時。無日不閉戶涔涔。數日以來。重添外氣。胸脅之罥痛。坐臥俱妨。手指之浮大。屈伸甚難。宛轉叫楚。實無觸冒强策之路。所管諸衙門殿最。多不免緣臣而廢閣。不惟私心之萬萬悚悶。其於國體。亦豈不未安之甚乎。玆敢短箚自列。伏乞聖明。俯垂鑑諒。亟命竝解臣所帶提調之任。毋曠職事。仍治臣瀆撓之罪。少安私分焉。答曰。省箚具悉卿懇。聞有所愼。殊極慮念。近日日氣。太冷太暖。此時調將。易致失宜。卿其益加善攝。速臻勿藥。是予之望也。至若貶坐愆期。庸何傷乎。更冀卿之安心也。仍傳曰。此批答。遣史官傳諭于領府事。
정조 3년
大司諫林得浩疏曰。伏以。我殿下。以科場之不嚴。前後飭敎。寔出於敎育英才之盛意。數年以來。庶有不變之望矣。臣聞日昨柑製。書冊隨從之渾入。已極狼藉。頒柑之際。紛挐亦甚云。聖上所以嚴科場之意。果安在哉。且以通方外事言之。臣實不勝其慨歎者。臣於昨筵。座次稍間。未能詳和。不得仰陳。而退聞古例。則節製若無通方外下敎。則只試取泮儒。故每年柑製時。果有特敎。而通方外矣。今番則旣無此敎。而遽通方外。噫。是何擧也。主試之人。固當按例提稟。而不此之爲。混同試取。若是無難。此豈細故也哉。其在嚴科規杜後弊之道。不可以已過而置之。臣謂主試文任及國子長試所承旨。竝施譴罷之典。斷不可已也。臣無任屏營祈懇之至。答曰。省疏具悉。不禁場中之紛挐。不稟方外之許赴者。誠如爾言。殊極寒心。然不禁之責。在國子長。不稟之失在承旨。譴罷事依施。至於主試文任。不過考券於收券之後而已。混同請勘。得非不斟量之甚者乎。
정조 3년
修撰朴天行疏曰。伏以。臣於再昨夜隨牌之時。氷路馬蹶。重致墜傷。扶舁還次。疼痛轉深。雜試鍼焫。轉側須人。昨日本館議謚之座。亦不得進參。虧損職事。莫此爲大。而目今症情。實無時日間蠢動之望。玆將疾痛之呼。仰籲宸嚴之下。伏乞聖明天地父母。俯賜矜察。亟遞臣職。俾得安意調治。以尋生路焉。臣於請急之章。不宜贅說。而事在目下。玆敢略陳。惟聖明澄省焉。臣卽伏見傳敎下者。以今番本館所議之謚。無非忠字。有所警飭。至有合座改議之擧。而贈判書臣金雲澤。贈判書臣洪啓迪之謚望。亦在所改之中。噫。近來謚法之不嚴甚矣。滅公徇私。溢美虛褒。都不識一亳不似。便非其人之義。此誠衰世莫大之弊也。今此聖敎。誠出於重謚法之至意。孰不欽仰。而第伏念此兩臣之所以許謚者。以其死於國事也。辛壬諸臣所秉之義。只是慮國忘家。危身奉上。至死靡悔。則死於辛壬者。非忠而何。不然則彼兩臣者。不過當時之一宰臣。初何必贈職爲也。亦何必贈謚爲也。所改之謚望。非不美也。而若不表出其死國事一節。則終未見其十分襯合。臣謂此兩臣之謚。初不許贈則已。旣許其謚。則一忠字不可不許也。至於贈贊成臣李晩成。贈贊成臣李弘述之謚。此尤不可已者也。辛壬死事諸臣。孰不冤愍。而其殉國之忠。被禍之慘。莫最於此兩臣者。迄今五十年。尙無易名之擧。已是國家之欠典。而今此議謚。又以無筵稟無特敎。不得議焉。此雖出於審愼從簡之意。在聖朝褒忠奬節之道。終未免爲闕典。亦願亟降明命。使之一體擧行焉。省疏具悉。昨日傳敎。不必指的此兩人者。而謚法至嚴。公議在下。溢美之事。則予或禁止。至若以某字換某字。決非所可提敎者。贈贊成李晩成李弘述。同爲議謚事。追議於五司經坐之後者。古無是例也。爾其勿辭。從速察職。
정조 3년
正言姜疏曰。伏以。臣數朔之間。再叨言責。黽勉出肅。隨例就列者。今又月已閱而歲行盡矣。未有一辭之自效。徒傳三司之故紙。間因寒疾。屢犯違傲。居常悚蹙。無地自容。有除輒膺。雖緣義分之是怵。鎭日隨詣。只覺蹲仍之可愧。惟是必遞之意。冞切于中。而瀆擾是懼。因循至今。卽接鄕信。臣父在南陽任所。素患痰滯之症。當寒猝劇。咳喘交作。飮啖全却。專人以報。促臣來覲。臣自聞此信。方寸煎灼。按住不得。玆敢略陳短章。徑尋鄕路。伏乞聖慈。察臣懇迫之私。亟遞見職。治臣擅行之罪。以肅朝綱。千萬至祝。批答踏啓字。
정조 3년
慶尙監司洪樂彬狀啓。以軍伍闕額。不能致愼。至有問備之命。惶恐待罪事。傳曰。勿待罪事。回諭。
정조 3년
己亥十二月十一日。兼春秋朴行淳。義禁府啓目。醫官金光國。終不直陳。刑推得情何如啓。傳曰。除刑推議處爲良如敎。
정조 3년
義禁府啓目。宣陵直長金相丁。不待面看。輕先出直罪。刑推得情何如啓。傳曰。金相丁段。年過六十。如此嚴沍。難以滯囚乙仍于。姑令保放開坐日。除刑推議處爲旀。兪漢寬段。觀此相丁之供。與渠所發明。如是相左。可謂不欺則罔是遣。況旀相丁議處。亦在於漢寬言之虛實是如乎。更卽拿問。以爲覈處之地爲良如敎。
정조 3년
己亥十二月十一日辰時。上御誠正閣。右承旨入侍時。右承旨徐有防。假注書李錫夏。記注官申匡堯。記事官金健修。以次進伏訖。上命書傳敎曰。翰圈被抄人。在京與否知入。仍命賤臣。被抄人在京與否。出問以來。賤臣承命出來。良久還奏曰。以家在各處。不卽探知。而從速知入之意。分付於本館矣。命退。諸臣以次退出。
정조 3년
己亥十二月十一日巳時。上御誠正閣。輪對官入侍。右承旨直閣。追後入侍時。同副承旨金尙集。假注書李錫夏。記注官申匡堯。記事官金健修。禮曹正郞鄭必忠。兵曹正郞趙時偉。刑曹正郞徐重修。工曹佐郞申思益。漢城判官鄭若淳。以次進伏訖。上曰。兼春秋出去。右承旨及直閣入侍事。分付。可也。他承旨入侍。出榻敎匡堯承命出去。與右承旨徐有防。直閣金宇鎭。偕入進伏。上曰。輪對官進前。必忠進前。上下詢姓名職掌遺在訖。問所懷。必忠曰。無矣。上命退。時偉進前奏姓名。上下詢職掌遺在訖。上曰。一軍色馬事誠悶矣。馬之殘弊。愈往兪甚。城內傳命。無以急刻擧行云。況可責之以遠外傳命乎。爾之此職。今已久矣。必有講究其矯捄之策者。陳奏。可也。時偉曰。馬政之疏闊。莫近日若也。臣待罪四年。心常憂悶。思所以矯捄之道。而終無好道理矣。所謂中等馬四十匹。僅具其數。而卜馬六十匹。名存實無。故臣待罪之後。依數督立。而從中消滅。旋無去處。傳命重地。誠可悶矣。若別立外厩立馬後。以本色所入上下。以爲厮牧之道。則似爲差勝之策。而事係更張。且未及相議於堂上。故姑不得釐正矣。上曰。此等事小變則小益。大變則大益。不可不釐正處也。出去後。與判堂相議。以爲疏論之地。可也。仍命退。重修進前。奏職姓名。上下詢職掌遺在訖。問所懷。重修曰。無矣。上命退。思益進前。奏職姓名。上下詢職掌遺在訖。問所懷。思益曰。無矣。上命退。若淳進前。奏職姓名。上下詢職掌遺在訖。問所懷。若淳曰。無矣。上命退。上下詢宇鎭曰。議謚後。署經爲之乎。宇鎭曰。大臣未入來。故姑不得爲之矣。上曰。太常合謚。已擧行乎。宇鎭曰。今日當擧行矣。上命書傳敎曰。太常合謚。政府署經。今日內爲之云。政官待明朝牌招開政下批。又命書領府事金尙喆箚批。仍命尙集先退。上曰。羅德憲節義卓異。而獨漏於議謚者。何故云耶。有防曰。故參判金亮行。製其謚狀。而今已作故。故不得入於議謚中矣。上曰。前例。何如。有防曰。或有爲之之例云矣。上曰。檢詳先退。分付玉堂。今日署經中。同爲擧行。可也。宇鎭先退。上命書傳敎曰。古忠臣羅德憲節義。可謂卓越。尙無易名之典。已是欠事。而今聞筵臣所奏以謚狀事。今番不得議謚云。曾有可據之例。今日署經。同爲擧行之意。檢詳又聽筵敎。以此分付弘文館。又命書傳敎曰。承旨前望單子入之。待下批牌招察任。又命書傳敎曰。承旨房仍。命退。諸臣以次退出。
정조 3년
己亥十二月十一日申時。上御誠正閣。右承旨入侍時。右承旨朴祐源。假注書李錫夏。記事官金健修鄭東浚。以次進伏訖。上曰。待敎入來乎。祐源曰。姑不入來矣。上曰。注書出去。待敎入來與否知入。而若不入來。以前日罷職。出於慢忽之過。而今何不卽速入來之意。分付。可也。賤臣承命出來。分付後還奏曰。待敎姑不入來。故連爲催促矣。上命書傳敎曰。奎章閣待敎徐龍輔。仍任閣職。口傳下批。仍命退。諸臣以次退出。
정조 3년
行都承旨李義翊式暇。左承旨徐有防坐直。右承旨朴祐源坐。左副承旨李在學坐直。右副承旨李世奭未肅拜。同副承旨李文源在外。注書二員未差。假注書李錫夏仕直徐鼎修病。事變假注書安策仕。
정조 3년
李在學啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 3년
以持平尹行元牌不進罷職傳旨。傳于李在學曰。只推。
정조 3년
傳于徐有防曰。禮房承旨。持譜略入侍。
정조 3년
徐有防。以吏曹言啓曰。童蒙敎官朴孫慶呈狀內。身病甚重。勢難察任云。依例改差。何如。傳曰。允。
정조 3년
傳于徐有防曰。童蒙敎官代。今日政差出。
정조 3년
李在學。以宣惠廳言啓曰。戶曹正郞趙時萬。司僕寺僉正沈公猷。本廳郞廳差下矣。本廳事務繁重。勢難兼行。在前亦有本職遞改之例。趙時萬沈公猷。所帶本職。依例許遞。仍令該曹付軍職。使之專察本廳之任。何如。傳曰。允。
정조 3년
有政。吏批。行判書李重祜進。參判鄭民始進。參議金夏材式暇。右副承旨李在學進。以卒領議政金陽澤爲文簡。卒恩信君禛爲昭愍。贈吏曹判書延最績爲毅敏。贈吏曹判書李廷熽爲忠獻。贈吏曹判書金雲澤爲貞簡。贈吏曹判書洪啓迪爲毅簡。卒刑曹判書南有容爲文淸。贈兵曹參判羅德憲爲忠烈。卒統制使金禮直爲忠毅。許霮爲持平。宋民載爲正言。柳孟養爲副修撰。李義弼爲大司成。李𡊠爲同義禁。洪彦燮爲戶曹正郞。李禾爲司僕僉正。鄭東驥爲童蒙敎官。兵批。兼判書具允鈺病。參判任希敎病。參議兪恒柱入直進。參知李亨元病。右副承旨李在學進。以李昌漢姜趙時萬沈公猷爲副司果。
정조 3년
傳于李世奭曰。吏曹參判留待。
정조 3년
傳于徐有防曰。吏曹參判入侍。
정조 3년
備忘記。長番內官金得麗。承傳色差下。政院知悉。
정조 3년
徐有防。以奎章閣言啓曰。因本閣草記。洪忠監司李秉鼎。慶尙監司洪樂彬。修上例邑所在冊板目錄中。或有落漏。或冊紙劣薄。亦不粧䌙。緘辭從重推考。其委折。不可等待緘答。自本閣卽爲發關以啓事。命下矣。卽接慶尙監司洪樂彬所報。則以爲卑職到任之後。恐不無日字遲延之慮。故急於奉行。未及躬自照檢。只憑各邑所報而修呈。成冊本閣。事體與他自別。又是啓下公事。則其在奉行之道。尤不容一毫泛忽。而觸事昏憒。不能審察。致此許多冊板之見漏。至承問備之命。惶恐隕越。措躬無地。後錄中通鑑纂要。以歷代通鑑容入。紙地八十八束。入錄於前報。成冊中靑泉集板本。年前自營下。移置於陜川郡海印寺。故入錄於該郡書冊秩。大丘府所在六種書冊落漏委折。査問於同府。則同判官具膺所報以爲。杞溪兪氏族譜。江陵金氏族譜。與他書冊有異。故不敢一例入錄。至於元朝五箴愚齊集貞武公集近思錄四種。年前移送於慶州府。故不得入錄。他餘各邑之漏落不報者。其所擧行。極涉駭然。今方星火發關。一邊査問嚴處。一邊改修報之意。申飭知委。此外各邑中。或有遺漏者。更加詳考。毋論刓不刓。一一列錄修報之意。一體嚴飭。待各邑齊報。成冊修報計料。列邑往復之際。不免稽遲之慮。不勝惶悚云矣。敢啓。傳曰。知道。
정조 3년
以龍虎營褒貶禁軍番將出去事。請出標信啓辭。備忘記。旣有都監內入直將官之例。又有禁營日前草記定式之事。則獨龍虎營不知乎。雖無訓禁之例。龍營卽兵曹也。其在統諸營重宿衛之道。固當創出。則不徒不然。又不知他營之例。有此誤稟之擧。標信雖曰等閒。豈可用於此等處乎。此亦軍兵去就。莫非校屬不能提醒之致。兵曹判書具允鈺。從重推考。本營事知敎鍊官。令訓將決棍。
정조 3년
朴祐源。以訓鍊都監言啓曰。依傳敎。龍虎營事知敎鍊官文載奎。決棍七度之意。敢啓。傳曰。知道。
정조 3년
備忘記。夜摘奸時。建陽門入直禁衛軍闕點。至於三名之多。兵曹則漫不省覺。以本數入啓。致此執頉。不但事未前聞。亦極疎忽。當該入直堂郞。爲先罷職。近日兵曹軍。又有駭異者。參判任希敎。參知李亨元遞差。
정조 3년
備忘記。此等事飭敎。抑亦屑屑。而若論厥咎。咎將誰執。兼兵曹判書具允鈺。爲先從重推考。
정조 3년
傳于李在學曰。政院入番行首吏隷。令攸司科治。
정조 3년
李在學。以義禁府言啓曰。時囚罪人金相丁。原情公事判付內。兪漢寬更卽拿問。以爲覈處事。判下矣。兪漢寬今方待命。卽爲拿囚之意。敢啓。傳曰。知道。
정조 3년
大司憲李普行。大司諫林得浩。司諫李一曾。副應敎趙尙鎭。掌令尹弼秉。副校理權以綱李儒慶。修撰朴天行嚴思晩。副修撰趙鼎鎭啓曰。喬桐府黜置罪人鄭致達妻。快正王法。以洩神人之憤。請遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴問。快正王法。答三司曰。不允。
정조 3년
兩司合啓。大司憲李普行。大司諫林得浩。司諫李一曾。掌令尹弼秉啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂。絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。郞施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。
정조 3년
掌令尹弼秉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻絶島定配。請李璟韓後良金默行兪纘柱金奎五。竝令王府。設鞫嚴問。究覈得情。請江界府殺獄罪人居士式連。亟收減死之命。依律處斷。答府曰。不允。
정조 3년
司諫李一曾啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令正府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請薦棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣。投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請柒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府。嚴加刑訊。遠地定配。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請順海亟令王府。刻期發捕。嚴鞫得情。請李璟金默行兪纘柱韓後良金奎五等。亟令王府。嚴鞫得情。請申大年亟施屏裔之典。請定配罪人元幹。亟寢酌處之命。更令王府。嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻。使喚奴婢。竝令該府。一一査出。遠地散配。請前府使任聖周。亟施邊遠定配之典。請逆賊尙魯。亟施孥戮之典。措辭見上
정조 3년
吏曹參判鄭民始疏曰。伏以。臣猥以無似之質。濫蒙不世之遇。年除歲遷。超至亞卿之列。世所稱華貫名塗。揚歷殆遍。臣家本寒素。跡是孤弱。兄弟通籍。志不過祿仕。而夤緣幸會。冥升至此。頂踵毛髮。莫非造化。恩山德海。天地莫量云者。猶屬例語。臣周是感恩畏義。身非已有。惟以趨走爲恭。筋力爲禮。有除輒膺。不敢爲苦辭力免之計。而鵜梁鶴軒。譏在不稱。人非鬼怒。理所必至。噫。榮寵之極。忌嫉亦生。歆羡之餘。訾毁相隨。臣固日夕憂恐。如不自容。況此詮任。操衆人用捨之權。爲一世睢盱之場。雖使才望足以上人。智識可以需世者居之。猶懼其必無幸矣。如臣之無才望無知識。徒藉聖恩者。尤安能自保哉。抑臣又有所萬萬不自安者。銓曹是何等淸選。而臣兄纔遞三銓。今臣又叨亞銓。堂堂淸朝。豈患無人。而銓衡之職。有若非臣兄弟。莫可者然。素門平進。每恐僥濫。一朝榮名爲時所艷稱。履滿之憂。過福之災。猶是臣一家之私。在朝廷官人之道。何可若是之苟簡也。嗚呼。臣旣無以報效隆渥之萬一。但當避遠要路。毋敗身名。期不負聖朝之知遇。而今反進進不已。兜攬如此。此固臣忱誠淺薄。不能上格之罪。而亦豈我聖上愛欲其生之盛意乎。副急暫出。決不可仍冒。政牌儼臨。亦無由祗承。玆敢疾聲哀籲於天地父母之前。伏乞聖慈。特垂體諒之恩。亟降鐫遞之命。以安私分。以重公器。千萬幸甚。答曰。省疏具悉。所辭太過。卿其勿辭行公。
정조 3년
己亥十二月十二日未時。上御誠正閣。禮房承旨入侍時。左承旨徐有防。假注書李錫夏。記事官徐龍輔鄭東浚。以次進伏訖。以吏曹參議金夏材牌不進罷職傳旨。傳曰。只推。以吏曹參判鄭民始牌不進傳旨。命書傳敎曰。參判之無情勢而旣承疏批。又違召牌者。分義事體。俱涉未安。更爲牌招。同爲開政。又命書傳敎曰。不過一時申飭。再昨日罷職禁府堂上及對讀官竝敍用。上曰。譜略留置政院乎。有防曰。不爲留置矣。上命退。諸臣以次退出。